<classify> CHAMA Cha Mapinduzi CCM, kimesema ushindi walioupata katika Uchaguzi Mdogo uliofanyika Jumapili iliyopita, umetokana na kuwekeza katika elimu sambamba na kazi nzuri anayoifanya Mwenyekiti wa Taifa wa chama hicho, Rais John Magufuli katika utekelezaji wa miradi mbalimbali ya maendeleo.Chama hicho kimewashukuru Watanzania kwa kuendelea kukiamini, kukipenda na kuendelea kuwapa kura nyingi za kishindo na kuahidi kitaendelea kushughulikia shida zao mchana na usiku mpaka kieleweke. Aidha, kimesema Mkuu wa Mkoa wa Dar es Salaam, Paul Makonda hakupaswa kuwafanyia sherehe askari polisi kwa sasa kwa kuwa wapo baadhi ya askari walikuwa wametulia pembeni katika baadhi ya vituo wakati wasimamizi wa uchaguzi wakifanyiwa vurugu.Akizungumza na waandishi wa habari jana jijini Dar es Salaam, Katibu wa Itikadi na Uenezi wa Halmashauri Kuu ya Taifa ya CCM, Humphrey Polepole alisema uchaguzi huo ulifanyika katika majimbo mawili na kata 10, ingawa kimsingi kulikuwa na kata 23 na majimbo matatu ila jimbo la Korogwe Vijijini, CCM lilipita bila kupingwa. Siri moja kubwa ya ushindi wetu wa kishindo ni kazi nzuri sana inayofanywa na Rais John Magufuli ambaye ni Mwenyekiti wa CCM anayoifanya ambayo imeonyesha mafanikio makubwa katika utekelezaji wa ilani yetu ya uchaguzi ya mwaka 2015, alisema Polepole.Aliongeza, Najua tunaishi katika nyakati ambazo wale wasiyo wa mrengo wetu wapinzani, wameacha kukosoa kwa tija na kujenga hoja na wamejikita katika kubeza na kukataa kazi nzuri ambayo tunafanya na wananchi wameona kwa vitendo. Alisema walijikita kuomba kura na kujenga hoja na kuzifafanua kero za wananchi na kuonesha jitihada zao za kuzitatua na kuonesha msukumo mpya wa kushughulika na shida za Watanzania, huku akisema wataendelea kufanya kazi kwa saa 24 kila siku mpaka watatue kero hizo.Aidha, alisema CCM wametoa maelekezo kwa mawaziri wote kuhakikisha ni lazima wanaendelea kushughulikia shida za Watanzania wakati wote na kusisitiza hawataki mawaziri, wakuu wa mikoa na wilaya wajifungie maofisini kwa sababu kazi ya kushughulika na kero za watu hazifanyiki ofisini pekee. Akizungumzia Jimbo la Monduli, alisema jimbo hilo ni ngome ya CCM ya muda mrefu na katika uchaguzi uliopita walipata upinzani ingawa ni kwa kura chache za ushindi ila kwa sasa wamepata kura za kishindo na kurejesha heshima kutokana na mikakati mizuri waliyoifanya ikiwemo kutatua migogoro ya ardhi pamoja na kutoa mikopo ya mbuzi kwa wananchi huku akisisitiza Wamasai siyo wanafiki.Akizungumzia malalamiko yanayotolewa dhidi ya CCM, alisema imekuwa ni kawaida kwa vyama vya upinzani kulalamika na mara nyingi wakishinda upinzani, uchaguzi unakuwa huru na haki ila ikishinda CCM inalalamikiwa Tume, sawa na anapohama mtu kwenda CCM ni hovyo na mbaya, lakini akitoka CCM ameona ukombozi. Sisi tunaendelea kusisitiza kufanya siasa safi na uongozi bora, kuna tuhuma zinaendelea kutolewa za uongo, hila, uzandiki na zenye kila chembe ya uchochezi ila sisi hatuna shida na tunaendelea kupiga kazi kila siku wakati wao wamekamatwa mpaka na silaha na wengine na gunia la nyuki, alieleza Polepole.Akizungumzia sherehe hiyo ya askari, alisema Makonda hakupaswa kuwafanyia sherehe askari polisi kwa sasa kwa kuwa wapo baadhi walikuwa wametulia pembeni wakati mgombea wa Chadema, Ukonga na wasaidizi wake akidaiwa kuwafanyia vurugu msimamizi wa uchaguzi. Alimuomba Msajili wa Vyama vya Siasa kuendelea kulea vyama hivyo na kuendelea kufundisha kwa usawa uongozi wa kiutumishi maana yake nini. Hata hivyo, alisema vyama vingine vinapaswa kuwa taasisi kama ilivyo CCM kwa kuwa na itikadi zinazoeleweka kwani baadhi kwa sasa wanaonekana watu badala ya taasisi. Alitamba kuwa mwaka 2020, CCM inatarajia kushinda kwa asilimia zaidi ya 75.  <topic>: KITAIFA 